Til repertoarkampanjen, våren 2015

For å lykkes som aspirant- og juniorkorpsdirigent, er det viktig å finne et godt og utviklende repertoar. Gjør man denne jobben grundig, lykkes man bedre med opplæringen og på konsertene. I tillegg bygger man stolte musikanter som opplever mestring, spilleglede og utvikling!

Let etter repertoar som kan følge hverandre med tanke på progresjon samtidig som det passer inn i korpsets årsplan og oppdrag. Tenk gjerne gjenbruk. Repertoar man brukte i høst, kan kanskje brukes i marsjsesongen? Innøvingen tar tid for denne målgruppen og vi må ikke sløse bort dyrebar undervisningstid på feil repertoar.

Variasjon i stil er viktig. Unge musikanter er gjerne åpne og interesserte. Dirigenten har en unik anledning til å oppdra ferske musikanter til å like ulike typer musikk.

Vårens repertoarkampanje inneholder et økt utvalg for aspirant- og juniorkorps. Dette er repertoar som andre har hatt stor glede og nytte av å jobbe med. Det er ikke dermed sagt at de passer til alle korps. Gjør tilpasninger til de musikantene som trenger det.

I skoler/hefter for korps som starter unisont, er det viktig å vite at starttonen ikke er den som er mest naturlig for alle instrumenter (spesielt fløyte og horn). Det er dermed viktig å tilpasse undervisningen deretter.

Et godt repertoar gjør ikke jobben alene. Hvordan stoffet innstuderes og øvelsene gjennomføres, er avgjørende for resultatet og opplevelsen for musikanten. Du som dirigent har en viktig og avgjørende rolle!

Lykke til!